Document ID: 32009R1297

REGOLAMENT TA’ IMPLIMENTAZZJONI TAL-KUNSILL (UE) Nru 1297/2009
tat-22 ta’ Diċembru 2009
li jirrevoka d-dazju tal-antidumping impost mir-Regolament (KE) Nru 172/2008 fuq importazzjonijiet tal-ferro-silikon li joriġinaw minn dik li kienet ir-Repubblika Jugożlava tal-Maċedonja
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra r-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (ir-Regolament bażiku), u b’mod partikolari l-Artikolu 11 il-paragrafi 3 u 6 tiegħu,
Wara li kkunsidra l-proposta mressqa mill-Kummissjoni wara li kkonsulta mal-Kumitat Konsultattiv,
Billi:
1. PROĊEDURA
1.1. Miżuri eżistenti
(1)
Il-Kunsill, permezz tar-Regolament (KE) Nru 172/2008 (2) (“ir-Regolament oriġinali”), impona dazju anti-dumping definittiv fuq l-importazzjonijiet tal-ferro-silikon (“FeSi”) li joriġinaw mir-Repubblika tal-Poplu taċ-Ċina, mill-Eġittu, mill-Każakstan, minn dik li kienet ir-Repubblika Jugożlava tal-Maċedonja u mir-Russja Il-miżuri jikkonsistu f’dazji ad valorem li jvarjaw bejn il-5,4 % u t-33,9 % jiddependi mill-pajjiż ta’ oriġini, bl-eċċezzjoni ta’ erba’ kumpaniji msemmija espliċitament fir-Regolament oriġinali li huma soġġett għal rati ta’ dazju individwali.
1.2. It-talba għal reviżjoni
(2)
Sussegwenti għall-impożizzjoni ta’ miżuri definittivi, il-Kummissjoni rċeviet talba għal reviżjoni interim parzjali skont l-Artikolu 11(3) tar-Regolament bażiku (“ir-reviżjoni interim”). It-talba, limitata fl-ambitu għall-eżami ta’ dumping, tressqet minn produttur esportatur minn dik li kienet ir-Repubblika Yugożlava tal-Maċedonja, Silmak Dooel Export Import (“l-applikant” jew “Silmak”). L-applikant ikkoopera fl-investigazzjoni li wasslet għal sejbiet u konklużjonijiet stipulati fir-Regolament oriġinali (“l-investigazzjoni oriġinali”). Id-dazju anti-dumping applikabbli għall-applikant, li huwa l-uniku produttur esportatur magħruf tal-prodott ikkonċernat li joriġina minn dik li kienet ir-Repubblika Jugożlava tal-Maċedonja, huwa ta’ 5,4 %.
(3)
Fit-talba tiegħu għal reviżjoni interim, l-applikant argumenta li paragun tal-valur normali kompost u l-prezzijiet tal-esportazzjonijiet tiegħu lejn l-Unjoni indika li l-marġni tad-dumping kien sostanzjalment inqas mil-livell attwali tal-miżura. Għalhekk, il-kumpanija allegat li l-issuktar tal-applikazzjoni tal-miżura fil-livell attwali tagħha ma kenitx aktar meħtieġa biex tagħmel tajjeb għad-dumping.
1.3. It-tnedija ta’ reviżjoni interim parzjali
(4)
Wara li ddeterminat, b’konsultazzjoni mal-Kumitat Konsultattiv, li kienet teżisti biżżejjed evidenza biex tiġġustifika t-tnedija ta’ reviżjoni interim, il-Kummissjoni ddeċidiet li tniedi reviżjoni interim parzjali skont l-Artikolu 11(3) tar-Regolament bażiku, limitata fl-ambitu għall-eżami ta’ dumping sa fejn għandu x’jaqsam Silmak. Il-Kummissjoni ppubblikat avviż ta’ tnedija fit-22 ta’ April 2009 f’Il-Ġurnal Uffiċjali tal-Unjoni Ewropea (3) u tat bidu għal investigazzjoni.
1.4. Il-prodott ikkonċernat u prodotti simili
(5)
Il-prodott ikkonċernat mir-reviżjoni interim huwa l-istess bħal dak fl-investigazzjoni oriġinali, jiġifierri ferro-alloy li f’piż fih aktar minn 8 % u inqas minn 96 % silikon u minn tal-inqas 4 % ħadid. Il-produzzjoni tal-FeSi issir fi fran b’ark elettriku permezz tal-użu ta’ prodotti li jifilħu għall-karbonju. Il-prodott huwa essenzjalment użat bħala deossidifikant u bħala komponent għall-ħadid fl-industrija tal-ħadid u tal-azzar. L-FeSi jinbiegħ taħt forma ta’ biċċiet, frak jew trab u jeżisti fi kwalitajiet varji jiddependi mis-silikon u mill-kontenut ta’ impurità (eż. aluminju). L-FeSi b’kontenut ta’ silikon ta’ 70 % u ogħla kien meqjus bħala purità għolja, b’kontenut ta’ silikon ta’ aktar minn 55 % u inqas minn 70 % bħala purità medja, u b’kontenut ta’ silikon ta’ inqas minn 55 % bħala FeSi ta’ purità baxxa. Il-prodott ikkonċernat preżentement jaqa’ fi ħdan il-kodiċi NM 7202 21 00, 7202 29 10 u 7202 29 90.
(6)
Il-prodott li huwa prodott u mibjugħ f’dik li kienet ir-Repubblika Jugożlava tal-Maċedonja u dak esportat lejn l-Unjoni, għandhom l-istess karatteristiċi fiżiċi, tekniċi u kimiċi bażiċi u l-istess użi u għalhekk meqjusa li huma simili skont it-tifsira tal-Artikolu 1(4) tar-Regolament bażiku.
1.5. Il-partijiet ikkonċernati
(7)
Il-Kummissjoni infurmat uffiċjalment lill-industrija tal-Unjoni, l-applikant u l-awtoritajiet tal-pajjiż esportatur bit-tnedija tar-reviżjoni interim. Il-partijiet interessati ngħataw l-opportunità li jagħtu l-fehma tagħhom bil-miktub u li jitolbu smigħ fil-limitu taż-żmien stipulat fl-avviż ta’ tnedija. Il-partijiet interessati kollha, li talbu dan u li wrew li kien hemm raġunijiet partikolari li għalihom għandhom jinstemgħu, ingħataw seduta ta’ smigħ.
(8)
Il-Kummissjoni bagħtet kwestjonarju lill-applikant u rċeviet tweġiba qabel ma’ skorriet id-data tal-iskadenza ffissata għal dak l-għan. Il-Kummissjoni fittxet li tivverifika l-informazzjoni kollha li dehrilha hija neċessarja biex tiddetermina d-dumping, filwaqt li twettqet żjara ta’ verifika fil-kwartieri tal-applikant.
-
Silmak Dooel Export-Import, Jegunovice, dik li kienet ir-Repubblika Jugożlava tal-Maċedonja.
1.6. Il-perjodu ta’ investigazzjoni
(9)
L-investigazzjoni dwar id-dumping kopriet il-perjodu mill-1 ta’ Jannar 2008 sal-31 ta’ Diċembru 2008 (“il-perjodu tal-investigazzjoni” jew “PI”).
2. IR-RIŻULTATI TAL-INVESTIGAZZJONI
2.1. Il-valur normali
(10)
Skont l-Artikolu 2(2) tar-Regolament bażiku, il-Kummissjoni l-ewwel eżaminat jekk il-bejgħ domestiku tal-prodotti simili tal-applikant lill-klijenti indipendenti kienx rappreżentattiv, jiġifieri jekk il-volum totali ta’ bejgħ ta’ din ix-xorta kienx daqs minn tal-inqas 5 % tal-volum totali tal-bejgħ ta’ esportazzjonijiet korrispondenti lejn Unjoni.
(11)
Peress li l-investigazzjoni stabbiliet li ma kien hemm l-ebda bejgħ domestiku rappreżentattiv tal-prodotti simili f’dik li kienet ir-Repubblika Jugożlava tal-Maċedonja, kellu jiġi kkalkulat valur normali. Skont l-Artikolu 2(3) tar-Regolament bażiku, il-valur normali kien kalkolat billi mal-ispejjeż tal-manifattura tat-tipi esportati ġew miżjuda ammont raġonevoli għall-ispejjeż tal-bejgħ, l-ispejjeż ġenerali u amministrattivi (“SG&A”) u marġni raġonevoli ta’ profitt.
(12)
Biex jiġi stabbilit jekk il-marġni ta’ profitt tal-SG&A tal-applikant stess u l-marġni ta’ profitt li kien hemm fuq il-bejgħ domestiku tal-prodott simili setax jintuża, il-Kummissjoni sussegwentement eżaminat jekk kienx hemm xi bejgħ domestiku ta’ FeSi fil-PI li seta’ jitqies bħala li ġie magħmul fil-proċess ordinarju ta’ kummerċ, skont l-Artikolu 2(4) tar-Regolament bażiku. Instab li l-kumpanija kellha ftit tranżazzjonijiet ta’ bejgħ domestiku bi profitt matul il-PI, li jikkorrispondu għal kwantitajiet żgħar ħafna. Il-kumpanija klejmjat li dawn it-tranżazzjonijiet ikkonċernaw tipi ta’ prodott bi prova li għaldaqstant ma setawx jiġu kkunsidrati fil-proċess ordinarju tal-kummerċ. Il-klejm kienet eżaminata u aċċettata.
(13)
Abbażi tal-analiżi ta’ hawn fuq, ġie konkluż li l-applikant ma kellu l-ebda bejgħ domestiku tal-prodotti simili fil-proċess ordinarju tal-kummerċ matul il-PI. Għalhekk, skont il-punt (c) tal-Artikolu 2(6) kien ikkunsidrat raġonevoli li meta jiġi kkalkulat il-valur normali, għandu jintuża l-istess metodu kif applikat fl-investigazzjoni oriġinali. Bħala konsegwenza ta’ dan, l-SG&A medju differenzjat imġarrab mill-produtturi Eġizzjani fl-investigazzjoni oriġinali, minħabba l-produzzjoni u l-istrutturi ta’ bejgħ komparabbli tagħhom, u marġni ta’ profitt ta’ 5 % li kien ikkunsidrat profitt raġonevoli għal dan it-tip ta’ suq ta’ kommodità, ġew miżjuda mal-ispiża tal-manifattura tal-applikant.
2.2. Il-prezz tal-esportazzjoni
(14)
Peress li l-bejgħ tal-esportazzjonijiet tal-applikant lejn l-Unjoni sar direttament lil klijenti indipendenti, il-prezzijiet tal-esportazzjonijiet ġew stabbiliti abbażi tal-prezzijiet li effettivament tħallsu jew jistgħu jitħallsu għall-prodott ikkonċernat skont l-Artikolu 2(8) tar-Regolament bażiku.
2.3. Il-paragun
(15)
Il-paragun bejn il-valur normali medju ddifferenzjat u l-prezz medju ddifferenzjat tal-esportazzjonijiet sar fuq bażi ex-fabbrika u fl-istess livell ta’ kummerċ. Sabiex jiġi żgurat paragun imparzjali bejn il-valur normali u l-prezz tal-esportazzjonijiet, ittieħed kont, skont l-Artikolu 2(10) tar-Regolament bażiku, tad-differenzi fil-fatturi li kienu ppruvati li jaffetwaw il-prezzijiet u l-komparabilità tal-prezzijiet. Għan dan l-iskop, ingħatat konċessjoni xierqa f’forma ta’ aġġustamenti għall-ispejjeż tat-trasport u assigurazzjoni, l-immaniġġar, l-ippakkjar u l-ispejjeż anċilljari, spejjeż finanzjarji, spejjeż tal-bank u dazji anti-dumping imħallsa mill-applikant fejn applikabbli u ġġustifikat.
2.4. Il-marġni ta’ dumping
(16)
Kif stipulat fl-Artikolu 2(11) tar-Regolament bażiku, il-valur medju normali differenzjat skont it-tip ġie pparagunat mal-prezz medju differenzjat tal-esportazzjonijiet tat-tip korrispondenti mal-prodott ikkonċernat. Dan il-paragun ma weriex l-eżistenza ta’ dumping.
3. IN-NATURA DEJJIEMA TAĊ-ĊIRKUSTANZI MIBDULA
(17)
F’konformità mal-Artikolu 11(3) tar-Regolament bażiku, ġie eżaminat ukoll jekk kienx raġonevoli li wieħed iqis li ċ-ċirkustanzi mibdula għandhom natura dejjiema.
(18)
F’dan ir-rigward l-investigazzjoni wriet li Silmak kien għamel sforżi sostanzjali biex ibiddel l-istruttura tal-produzzjoni tiegħu biex jipproduċi tipi ta’ prodotti bi grad ogħla (b’kontenut ta’ silikon ta’ 75 % jew ogħla) li rriżulta f’żieda fil-prezzijiet ta’ esportazzjonijiet tiegħu, li bħala medja kienet ogħla miż-żieda fl-ispejjeż.
(19)
L-applikant ta kooperazzjoni sħiħa f’din ir-reviżjoni interim u d-dejta miġbura u vverifikata ppermettiet li jiġi stabbilit marġni tad-dumping ibbażat fuq l-istess dejta, inklużi l-prezzijiet individwali tal-esportazzjonijiet lejn l-Unjoni. Ir-riżultat ta’ dan il-kalkolu jindika li l-issuktar tal-applikazzjoni tal-miżura fil-livell attwali tagħha ma kienx għadu ġġustifikat.
(20)
L-evidenza miksuba u vverifikata matul l-investigazzjoni wriet ukoll li t-tibdiliet fl-istruttura ta’ produzzjoni tal-applikant għandhom jitqiesu ta’ natura dejjiema. Ma ħareġ l-ebda fatt matul l-investigazzjoni li jista’ jissuġġerixxi mod ieħor. Għalhekk qed jitqies li ċ-ċirkostanzi li wasslu għat-tnedija ta’ din ir-reviżjoni interim mhumiex probabbli li jinbidlu fil-futur qrib b’mod li jaffetwaw is-sejbiet tar-reviżjoni interim. Għalhekk, ġie konkluż li ċ-ċirkustanzi mibdula huma ta’ natura dejjiema.
4. IL-MIŻURI ANTI-DUMPING
(21)
Qed jiġi nnutat li l-paragun tad-dejta dwar esportazzjonijiet tal-applikant mal-Eurostat juri li l-kwantità tal-esportazzjonijiet tal-kumpanija tal-prodott ikkonċernat fil-PI ikkorrospondiet mal-kwantità totali tal-prodott ikkonċernat impurtat lejn l-Unjoni minn dik li kienet ir-Repubblika Jugożlava tal-Maċedonja matul l-istess perjodu.
(22)
Fid-dawl tar-riżultati ta’ din l-investigazzjoni għal reviżjoni, jitqies xieraq li d-dazju tal-anti-dumping applikabbli fuq l-importazzjonijiet tal-prodott ikkonċernat li joriġinaw minn dik li kienet Repubblika Jugożlava tal-Maċedonja jiġi rrevokat.
(23)
Partijiet interessati kienu infurmati bil-fatti u l-konsiderazzjonijiet essenzjali li abbażi tagħhom kien intenzjonat li jkun irrakkomandat li l-miżura imposta mir-Regolament tal-Kunsill (KE) Nru 172/2008 tkun irrevokata u ngħataw l-opportunità li jikkummentaw. Ma ġew irċevuti l-ebda kummenti mill-partijiet interessati.
ADOTTA DAN IR-REGOLAMENT:
Artikolu 1
Ir-reviżjoni interim parzjali tal-miżuri antidumping applikabbli għall-importazzjonijiet tal-ferro-silikon li attwalment jaqa’ taħt il-kodiċi NM 7202 21 00, 7202 29 10 u 7202 29 90, li joriginaw minn dik li kienet ir-Repubblika Jugożlava tal-Maċedonja, imnedija skont l-Artikolu 11(3) tar-Regolament (KE) Nru 384/96, hija hawnhekk mitmuma u l-miżura fis-seħħ dwar l-importazzjonijiet li joriġinaw minn dik li kienet ir-Repubblika Jugożlava tal-Maċedonja hija rrevokata.
Artikolu 2
Ir-Regolament għandu jidħol fis-seħħ fil-jum ta’ wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussell, it-22 ta’ Diċembru 2009.

Labels: 4
1
3
18
15